РЕПУБЛИКА СРБИЈА

НАДЗОРНИ ОДБОР ЗА ИЗБОРНУ КАМПАЊУ

01 Број: 013-2005/23-30

18. децембар 2023. године

Б е о г р а д

НЕЗАВИСНО УДРУЖЕЊЕ НОВИНАРА СРБИЈЕ

 Београд

 Ресавска 28/II

Предмет: Одговор на представку Независног удружења новинара Србије: 01 Број: 013-2005/23-30 од 14. децембра 2023. године,

Независно удружења новинара Србије упутило је 14. децембра 2023. године Надзорном одбору за изборну кампању представку 01 Број: 013-2005/23-30 са захтевом за предузимањем надзора у оквиру датих надлежности.

Надзорни одбор је на Шестој седници одржаној 18. децембра 2023. године, у складу са Законом утврђеним надлежностима размотрио наведену представку и закључио следеће:

Поступајући по представци 01 Број: 013-2005/23-30 коју је поднело Независно удружења новинара Србије 14. децембра 2023. године Надзорни одбор констатује да се предметна представка односи на кршење члана 387. став 4. Кривичног законика којим се прописује да ко шири или на други начин учини јавно доступним текстове, слике или свако друго представљање идеја или теорија које заговарају или подстрекавају мржњу, дискриминацију или насиље, против било којег лица или групе лица, заснованих на раси, боји коже, верској припадности, националности, етничком пореклу или неком другом личном својству ће се казнити затвором од три месеца до три године. Имајући у виду прописане надлежности Надзорног одбора за изборну кампању предлажемо да се обратите надлежном органу.

Такође, предметна представка се односи и на кршење члана 72. став 3. Закона о електронским медијима.Надзорни одбор за изборну кампању указује да се у наведеном ставу прописује да се Регулатор стара да пружаоци медијске услуге не објављују порнографске садржаје настале искоришћавањем малолетног лица, нити програмске садржаје који пропагирају или рекламирају проституцију. Чланом 125. став 1. тачка 9) истог закона прописана је новчана казна која се примењује у случају прекршаја из члана 72. Закона о електронским медијима. Имајући у виду прописане надлежности Надзорни одбор за изборну кампању предлаже да се обратите надлежном регулаторном телу за електронске медије које је надлежно да у складу са чланом 7. став 1. тачка 10) Закона о електронским медијима изриче мере пружаоцима медијских услуга у складу са овим законом.

Уједно Надзорни одбор за изборну кампању указује да је чланом 37. Закона о јавном информисању и медијима („Службени гласник РС“ број 92/23) дефинисано шта није медиј те је у ставу 2. наведеног члана дефинисано да медиј у смислу закона нису: платформа, попут интернет форума, друштвених мрежа и других платформи које омогућавају слободну размену информација, идеја и мишљења њених чланова, нити било која друга самостална електронска публикација, попут блогова, веб-презентација и сличних електронских презентација, осим ако нису регистроване у Регистру медија у складу са Законом.

 ПРЕДСЕДНИК

 Светислав Гонцић с.р.